Mapa bagua: la carrera professional | Casa feng shui en català\nEvidentment, només amb canviar la decoració de la nostra casa no trobarem una feina ni fer que ens toqui la loteria.\nEn aquest cas, el bany queda a la zona de la carrera professional, i s’ha decorat en tons negres, i blaus, miralls, i en els mobles un motiu de forma casual. Els banys tenen l’element aigua pel que són ideals en aquesta zona del bagua.\nPerò sí que és un inici de voler canviar les coses i aprendre a viure amb el que tenim i reinventar-nos. Si som capaços d’emprendre un petit projecte a casa , com decorar una sala amb els mateixos mobles , pintant-los , canviant de llocs dels objectes , sent creatius , ens pot ajudar impulsar la nostra creativitat i donar lloc a noves idees que poden orientar-nos en la nostra carrera professional .\nLa teva situació professional o econòmica es pot veure reflectida a casa teva . Mira el mapa bagua i observa on se situa la carrera professional en el plànol de casa teva . Contempla aquesta zona i decideix si t’agrada el que veus , si està ordenat , o per contra és una zona caòtica , o un armari ple a vessar , etc .\nSi vols fer un canvi a la teva vida professional , estàs buscant feina o estàs pensant en canviar de professió pots decorar aquesta zona amb els següents objectes :\n– Instal·lacions d’aigua , fonts o aquaris\n– Pòsters , fotografies o quadres de rius , mars , llacs , cascades\n– Imatges o objectes de la seva professió\n– Objectes de color negre o tons molt foscos , blaus marins , grisos\n– Objectes de formes casuals i lliures\n– Miralls , vidres i vidre\n– Qualsevol objecte que relacions amb la professió\nAquí teniu alguna idea de com decorar el dormitori si es troba a l’àrea de la carrera professional\nCom la professió està molt relacionada amb els diners, si estàs pensat en redecorar casa teva, pots també concentrar a la zona de la riquesa i la prosperitat.\nNo cal que redecores tota la teva casa, només concentrate en les zones que vulguis millorar i fes servir la imaginació per fer de la teva llar el millor lloc del món.\nAquesta sala ha sigut decorada amb tons blaus i motius mariners que recorden al mar per potenciar la zona de la professió\nEntry filed under: HABITACIONS, MAPA BAGUA. Tags: carrera professional, feng shui, mapa bagua, trobar feina.\nMapa bagua: Zones ausents\tDe quin color pintar l’habitació segons el Feng Shui?


250 x 152 x 170 mm\n180 x 350 x 170 mm\npavelló: 205 x 260 mm\nCaixa rectangular metàl·lica esmaltada en negre amb sanefa daurada; pavelló cònic en S, en negre. Mecanismes: altaveu apart de la ràdio, amb botzina desmuntable. Reproducció: amplificació elèctrica. Audició: botzina. Botzina: externa.


50 anys de la mort del cercador d’emocions Jack Kerouac, ànima de la generació Beat – Biblioteca Caterina Figueras\n50 anys de la mort del cercador d’emocions Jack Kerouac, ànima de la generació Beat\nJack Kerouack va morir un dia com avui, de 1969, a 47 anys, conseqüència de la desolació i els seus excessos amb l’alcohol. Va ser un dels màxims exponents de la generació beat, on conflueixen marginació, bohèmia, viatges, drogues, música, amor lliure, escàndol, misticisme oriental, llibertat de pensament i acció. «És una espècie de clandestinitat, com si fóssim una, generació de furtius, frustrada, desencantada i pura». Així definia Kerouac aquella generació beat.\nEl juliol de 1947, Jack Kerouac va travessar els Estats Units en auto-stop, després d’haver estat expulsat de l’Armada durant la II Guerra Mundial pel seu caràcter esquizoide, i haver treballat com a marí mercant, ferroviari i guarda forestal. Mentre viatjava escrivia. Va recórrer continents i es va enriquir de llocs, cultures, gents, aromes, sons, que després va utilitzar en la seva obra.\nD’aquesta experiència neix On the road (A la carretera. La Butxaca, 2010) que pots trobar a la Biblioteca. Una de les novel·les més influents. La va començar el 1947 i la va acabar en tres setmanes, sota la influència de les amfetamines i en un rotllo de paper de teletip de 36 metres. Va ser reescrita d’una tirada en 1951 i es va publicar en 1957. Es va convertir en la bíblia de la contracultura dels anys 60 i en un veritable manifest de la generació beat, al costat dels poemes d’Allen Ginsberg,\nJack Kerouac va ser un escriptor autobiogràfic. Va reflectir la seva vida a través d’una creació espontània i improvisada, com molts dels músics de be-bop (sub gènere del jazz) i de jazz, que adorava, i que ressonen al llarg de tota la seva obra. Aquesta espontaneïtat al moment d’escriure, aquest abandó de les regles que regeixen una literatura formal, rigorosa, acadèmica, va fer que la lectura dels seus textos, tant narratius com poètics, tinguessin un to accessible, gens complicat, però gens frívol.\nLa filosofia de Kerouac era la d’experimentar amb tots els sentits; per a ell, tot lloc revestia mística i bellesa, decadència i deliri. La literatura de Kerouac, reflecteix els desitjos, l’esperança, però també la desil·lusió i el desconcert de la generació nord-americana post Segona Guerra Mundial. Dins d’un sistema social conformista, rígid, conservador, la prosa de Kerouac és una brisa refrescant de llibertat, un manual de com no fer el que cal fer. És literatura políticament incorrecta. L’anomenada kickwriting que va utilitzar Kerouac, tenia com a regla justament no tenir regles; era crua, visceral, sincera, i per descomptat, autobiogràfica.\nEls gargots de Kerouac. 14 condicions que l’escriptor considerava essencials per escriure. Catorze.cat\n⟵Les imatges d’un temps compartit al voltant de Els desposseïts de Ursula K. Le Guin\n75 anys del naixement de l’escriptor Daniel Pennac⟶


El TSJC suspèn la prohibició del burka en edificis municipals de Lleida\nEuropa Press.- El Tribunal Superior de Justícia de Catalunya (TSJC) ha suspès de manera cautelar l'acord de l'Ajuntament de Lleida de prohibir el burka, el niqab i altres peces que tapin el rostre en edificis municipals.\nL'acte, al que ha tingut accés Europa Press, datat el 12 de gener, precisa que la suspensió cautelar estarà vigent fins que hi hagi sentència sobre recurs contra la prohibició presentat per l'associació musulmana Watani.\nLa prohibició del vel islàmic va ser aprovada de forma definitiva el 8 d'octubre de 2010 i va entrar en vigor el 9 de desembre.\nL'Ajuntament de Lleida va ser el primer a Espanya que al maig de l'any passat va donar llum verda a la prohibició inicial, un tràmit per a la definitiva d'octubre.\nLa suspensió de l'acord és conseqüència del recurs especial de protecció dels drets fonamentals presentat per l'associació musulmana Watani de Lleida contra la modificació de l'ordenança municipal de civisme i convivència que afecta a mercats, transport urbà, centres cívics i altres locals municipals.\nLa sala segona del contenciós administratiu de l'alt tribunal havia denegat inicialment la sol·licitud de la mesura cautelar.\nAra, amb l'oposició del ministeri fiscal, els sis magistrats, havent-hi escoltat l'Ajuntament i la Fiscalia, assenyalen que la llei jurisdiccional intenta donar resposta a les necessitats d'establir mesures cautelars.\nCarlos Antolí, advocat de Watani, que havia sol·licitat la suspensió cautelar argumentant que la mesura vulnera els drets fonamentals, ha sostingut que aquesta normativa "suposa una discriminació per raons religioses".


Èxits de l'escena teatral catalana i un nou espai a la programació de l'Espai Ter\nÈxits de l'escena teatral catalana, projectes escènics agoserats, noves promeses, artistes ja consagrats i un nou espai cultural per al municipi. Tot això és el que ofereix l'Espai Ter aquest proper primer semestre del 2015.\nLa programació d'aquest equipament cultural obrirà foc amb El Temps de Quim Masferrer. L'actor de Teatre de Guerrilla interpretarà aquesta esbojarrada comèdia dirigida per Ramon Fontserè el 8/2/2014 a l'Espai Ter. Per l'escenari teatral montgrinenc també passaran la versió del Don Juan Tenorio de Joan Pera i Lloll Bertrat i una de les obres més aclamades de l'escena teatral catalana. El Crèdit de Jordi Boixaderas i Jordi Bosch dirigida per Sergi Balbel.\nEntre la interpretació i la música, els Concierto Concepto portaran una combinació de dansa i música urbana amb una posada en escena espectacular i especialment pensada per un públic adolescent.\nPel que fa a la música per Torroella de Montgrí hi passaran històrics de la música catalana com els Glaucs o la Marina Rossell. El grup begurenc celebrarà els seus vint anys damunt l'escenari amb amics com els Lax'n'Busto i en un concert en favor de l'Associació Catalana d'Afectats per la Fibromiàlgia. La cantautora evocarà la figura de Moustaki i també interpretarà els seus clàssics. Entre les veus consagrades del nostre país també vindrà Pep Gimeno 'Botifarra' acompanyat de Miquel Gil. Dos mestres de la música del País Valencià que vindran a Torroella en el marc de les Trobades de Música de la Mediterrània.\nAmb molt futur per endavant els montgrinencs i visitants podran escoltar la veu emergent de Joana Serrat i l'actuarció del grup Fusions, que va saltar a la fama gràcies al concurs Oh Happy Day de Televisió de Catalunya.\nLa Bisbal Jove portarà la cobla i l'òpera desenfadada l'espectacle Impresario in angustie de Domenico Cimarosa. Tubs del Món és una altra de les propostes de la programació cultrual de l'Espai Ter. Ens mostrarà com es pot fer música a través dels objectes quotidians més insospitats.


Aquesta recepta que us presentem, és d'un arròs sec fet amb la barreja de risotto que tenim a la botiga. En aquest cas, hem escollit la de camagrocs, però també ho podríem fer amb la de rossinyols o la d'espàrrecs i olives. Esperem que us agradi!\n- 1/2 tomàquet de pera\nPer acabar el nostre arròs:\n- 200 g de Risotto de camagrocs\n- 1/2 got de vi blanc (o Xerès sec)\n- 500 ml de brou de verdura o pollastre\n- Pebre negre (per potenciar els beneficis de la cúrcuma)\nComençarem fent el sofregit. Tallarem la pastanaga la ceba i el tomàquet a dauets petitets ("brunoise") i ho posarem a sofregir a la paella amb un rajolí d'oli d'oliva.\nNota: Mentre es fa el sofregit, anirem escalfant el nostre brou.\nUn cop fet el sofregit, incorporarem l'arròs amb camagrocs a la paella, i el cuinarem durant uns minuts (fins que el gra es torni transparent -anacarar-). Afegim el vi blanc i deixem evaporar l'alcohol.\nAfegim el brou bullint, incorporem la sal, la cúrcuma i el pebre. I deixem bullir a foc fort durant els primers 5 minuts. Passat aquest temps, baixem el foc i deixem coure uns 10 o 12 minuts més a foc mitjà.\nUn cop tinguem el nostre arròs a punt, només quedarà emplatar-lo i gaudir-lo :)\nSuggeriment: per fer-ho encara més gustós, podeu afegir més bolets secs prèviament hidratats (utilitzant l'aigua d'hidratació colada com a part del brou per coure l'arròs).


PETITES CAMINADES, GRANS RECORDS...: d’abril 2016\nSANT JOAN DEL GALÍ - SANT SEBASTIÀ - SANTA EULÀLIA DE RIUPRIMER - SANT MARTÍ DE SENTFORES - SANT JOAN DEL GALÍ 2016/ 04/ 23\nSant Joan del Galí, al fons Sant Sebastià\nPetita caminada circular al costat de la Plana de Vic, on trepitjarem una part dels verds camps veïns de Gurb, Santa Eulàlia de Riuprimer i Sentfores, en un matí que va començar mandrós per la seva incertesa meteorològica, però que finalment es va animar. Un recorregut molt conegut a la comarca d'Osona per la seva pujada a l'emblemàtica ermita de Sant Sebastià, i que nosaltres la farem amb alguna petita variant. Començarem pujant a Sant Sebastià per la seva banda nord, un camí una mica més llarg per arribar, que el directe per la Vila, però també més bonic; per després baixar a Santa Eulàlia de Riuprimer i allargar ruta fins a l'ermita de Sant Martí de Sentfores. A la tornada, per un camí més planer, gaudirem d'un paisatge d'extensos camps verds de conreu amb masies disseminades. Una distreta caminada amb interessants indrets.\nINICI: Entre el quilometro tres i quatre de la carretera C-154 direcció Vic – Olost, trobem un petit desviament a l'esquerre que porta a Sant Joan del Galí, justament en aquest punt, abans d'arribar a l'ermita, deixarem el cotxe i donarem inici a la nostra caminada.\nITINERARI: Comencem caminant uns dos quilometres, per la carretera C-154 direcció Olost, no té molt de trànsit, la qual cosa va bé per admirar el paisatge. Just passat el quilometro cinc, agafem el desviament a l'esquerre on és el Molí de la Pujada. Estem ara al PRC-41, que creurà la riera de Sant Bartomeu i que ens enfilés per la Baga de la Pujada, un espès bosc, seguirem les marques grogues i blanques que ens duran per alguna drecera per evitar la ziga-zaga de la pista. Deixarem enrere la masia de Les Casetes i agafarem un bonic sender fins a l'ermita de Sant Sebastià, (770 metres) bon mirador de la plana de Vic.\nLa baixada la farem per la pista del Camí de Sant Sebastià que serveix per pujar amb cotxe, deixarem la pista a Les Acacies, para passar per Can Tió i arribar a Santa Eulàlia de Riuprimer per la carretera BV-4316. Creuem pel centre la població i baixem a la riera de Muntanyola, que l'acompanyarem uns metres de baixada per la seva banda dreta fins a agafar la pista que puja al Mas del Sord que deixarem al arribar al Coll Burí, per traspassar les Costes Males, paisatge de muntanyetes de terra blanca i arribar a Can Conill. Donem la volta al mas i continuem pel camí fins a trobar l'indicador per pujar a l'antiga ermita de Sant Martí de Sentfores.\nDesfem camí uns metres i baixem al Mèder per continuar pista fins a la carretera BV-4316 que creuarem per agafar el Camí de Sant Sebastià, el qual deixarem al primer trencall per passar pels masos de Pont del Ca, La Vila, Caseta de Sant Joan, El Roure, El Galí, i arribar a l'ermita de Sant Joan del Galí sumen uns cent metres més al punt de sortida.\nDURADA: 4,00 hores sense parades (vam dedicar una hora a parades i altra hora a esmorzar) - DISTANCIA: 16,00 quilòmetres - DESNIVELL: 430 metres.\nComencem agafant la carretera C-154 direcció Vic – Olost, amb un cel tapat que amenaça pluja.\nEntrem al PRC-41 pel Molí de la Pujada\nCreuant la riera de Sant Bartomeu, comencem la pista de pujada\nDrecera per l'espès bosc format de roure, boix i pi roig; que en algun punt ens costés de travessar.\nSegona drecera a la pista per arribar al Pla de Sant Sebastià\nPla de Sant Sebastià\nL’Ermita de Sant Sebastià està situada en un dels espais més privilegiats de la Plana de Vic. Dalt d’un turó de 770 d’altitud, les vistes a la contrada són impressionats, amb una esplèndida panoràmica de les serralades del Montseny, les Guillaries, Collsacabra o el Pirineu.\nSi bé la capella de l’ermita data del segle XVI, la resta de l’edifici i el seu característic campanar són del segle XVIII. Aquestes parts s’enlairaren en agraïment a la miraculosa intervenció de Sant Sebastià per haver acabat amb una epidèmia de pesta. No en va, el sant és considerat protector d’aquesta malaltia.\nLa reunió secreta\nEn aquesta ermita se celebrà el 17 de maig de 1705 una reunió secreta on es va signar el conegut com a Pacte dels Vigatans, amb el qual s’acordà entrar en la Guerra de Successió i donar suport a l’arxiduc Carles. Aquest fet, es recorda cada any amb l’encesa de la Flama del Pacte dels Vigatans el dia 7 de maig i la posterior Marxa dels Vigatans, el vespre abans de la Diada. La commemoració finalitza l’11 de setembre amb la crema simbòlica del Decret de Nova Planta a Vic.\nEl Pacte dels vigatans,\nBaixant veiem entre boira El Soler Botey\nLa colònia de Soler-Botey estava situada en un gran edifici sobre el poble de Santa Eulàlia de Riuprimer, comarca d'Osona, que havia estat requisat als seus propietaris, marquesos de Santa Isabel, i convertit, pels republicans, en una residència per a nens refugiats a la guerra civil espanyola. Després aquests nens travessarien la frontera.\nArribant el peu de la muntanya per Can Tió, albirem Santa Eulàlia de Riuprimer\nCal Xoriguer, al centre del poble, on farem una obligada parada per recuperar material d'intendència...\nLa riera de Muntanyola\nSalt de aigua a la riera de Muntanyola\nEstem al Serrat de l'Om a les Costes Males, un paisatge diferent de tot el del voltant.\nQuant passem per Can Conill, tenim unes vistes fabuloses de Vic\nArribem al camí de Sant Martí de Sentfores\nSant Martí de Sentfores\nL’ església és documentada ja el 930, i sembla que ja s'hi refereix una menció del 898 que parla del terme de Sant Martí; per tant, podria ésser anterior a l'organització del terme a l'entorn del castell de Sentfores.\nEl 1151, el bisbe de Vic, Pere de Redorta, va consagrar una nova església, que és la que ha arribat fins als nostres dies, malgrat que en èpoques posteriors s'hi van fer nombroses modificacions, especialment en el els segles XVI i XVII. En 1594 es va construir un nou portal i es va refer la volta, mentre que en 1690 es van arrebossar els seus murs i es van decorar amb pintures.\nL’abandonament va començar l’any 1870, quan Sant Martí perd la condició de Parròquia, en benefici de la nova església construïda al barri de la Guixa.\nBaixem amb direcció al mas l'Om\nTornem a creuar la riera de Muntanyola\nAgafem la pista a Sant Sebastià, una vegada travessat la carretera BV-4316 a Santa Eulàlia de Riuprimer.\nDe tornada, ara veiem des de baix, Sant Sebastià a la nostra esquerre.\nPassem pel mas de La Vila i al fons tenim els masos de La Caseta de Sant Joan, El Roure i més enllà el del Galí.\nPassats unes quantes masies pel camí, arribem a la bonica ermita romànica de Sant Joan del Galí, que existia ja el 1003 i que guarda un antic sarcòfag esculpit (segle XIV). En aquest bonic indret, podriem posar-lo, com punt final del nostre recomanable recorregut d'avui.\nGracies i fins la propera !!\nPublicat per gaby a 10:25 Cap comentari:\nVALLVIDRERA - ERMITA DE SANTA MARIA - PANTÀ DE VALLVIDRERA - TURÓ DE CAN PASCUAL - SANTA CREU D'OLORDA - TORRE DEL BISBE - COLL DE LES TORRES - COLLET DE LA VINYASSA 2016/ 04/ 16\nPetita caminada circular pel vessant nord de Collserola que ens durà a l'anada des del centre de la població de Vallvidrera fins a l'ermita de Santa Creu d'Olorda, i per la Valldonzella a la tornada. En aquest recorregut passarem per llocs interessants, entre altres, l'ermita de Santa Maria de Vallvidrera, lloc on va néixer la localitat actual, també caminarem per l'encantador oasi que forma el pantà de Vallvidrera i la històrica ermita de Santa Creu d'Olorda. També gaudirem d'extenses vistes on podrem contemplar la Serra de Montserrat, la Serra d'Obac i el Montseny, com les muntanyes més properes de Sant Pere Màrtir, el Tibidabo i el Puig d'Olorda des d'un altre punt de vista al que tenim normalment des de Barcelona. Una bona passejada matinal.\nITINERARI: Podríem posar com punt de sortida i arribada l'estació superior del Baixador de Vallvidrera,per tindre l'opció de no agafar el cotxe si no volem. Tot seguit passarem per la plaça de Vallvidrera i baixarem, per darrere del mercat, per unes escales a la dreta (Camí de les Nespres) que ens portaran per l'obaga amb direcció a Santa Maria de Vallvidrera. Abans d'arribar a l'ermita, passarem per la font de Sant Ramon i la font de Santa Bàrbara al Àrea de lleure, continuant, pel camí de la Llenega arribem a l'ermita de Santa Maria de Vallvidrera del segle X.\nTriem el camí de Cama-sec per arribar a La Mina Grott i la seva curiosa historia, continuem pel camí, al costat del Torrent de la Budellera i arribem a la bonica Casa del Guarda als peus de la presa. Pujem una mica i arribem al encantador paisatge del pantà de Vallvidrera, per un altre banda, joia de l'enginyeria hidràulica del segle XIX.\nPerfilem la banda esquerra del pantà i pujem per les vivendes de Mas Sauró GR, continuem pel Camí de Can Pasqual, fins a agafar a l'esquerre el camí de Can Balasc, per on arribarem al Turo de Can Pasqual. (473 metres) continuem per Can Masdemont (GR.) fins a arribar al Coll de Can Pasqual. Ara baixem per la carretera per Mas Pins fins a Can Sargantana, on deixarem a l'esquerre la carretera. Continuem pel bonic camí passant per el Coll de Mallol, fins a Santa Creu d'Olorda, l'ermita de què data del segle IX.\nComencem a baixar pel costat de la zona de pícnic, per continuar per la pista al costat del Torrent d'en Serra, passant per Can Furriol i la seva bonica font amb peixos. Entrarem a la vall de Valldonzella, passant per la Torre del Bisbe i poc després per les restes de la Torre de Santa Margarida i la seva font. Ara farem bona pujada cap al Coll de Torres i després al Coll de Cuiàs i el Collet de la Vinyassa, per arribar a la plaça de Vallvidrera i el seu punt de sortida.\nDISTANCIA: 15,34 quilòmetres - DURADA: 4,10 hores sense parades - (Nosaltres li vam dedicar 6,00 hores per culpa de les parades i el llarg esmorzar...) - DESNIVELL: 520 metres\nInici del Camí de les Nespres\nCamí de les Nespres\nFont de Sant Ramón\nFont de Santa Barbara al Àrea de lleure Santa Maria de Vallvidrera.\nParatge natural de gran bellesa situat al sector central del Parc, a la capçalera de la riera de Vallvidrera. La frondositat de l'indret, les fonts i la riquesa d'elements de patrimoni històric i arquitectònics al seu voltant, juntament amb la facilitat d'accedir-hi en transport públic, la converteixen en un lloc idoni per a passar-hi tot el dia.\nMuseo Casa Verdaguer - Vila Joana\nEncara que el temple està documentat des del 987, l'església actual es construí el 1540-87, essent, tot i les modificacions del segle XVII, una clara mostra de la pervivència de la tradició gòtica en l'arquitectura catalana de tot el segle XVI. És de nau única i absis poligonal, i deu ser contemporani al campanar de planta quadrada que flanqueja el temple. Fou el nucli original de Vallvidrera.\nMina del Grott\nLa Mina Grott és un túnel de quasi un quilòmetre i mig situat al terme municipal de Barcelona que connecta el Pantà de Vallvidrera amb la part baixa del barri de Vallvidrera, a prop de l'estació inferior del Funicular de Vallvidrera. La seva construcció es dugué a terme l'any 1855 per dur l'aigua del pantà fins a l'antic municipi de Sarrià. Fins a l'any 1927 està documentat l'ús de la canalització per portar aigua a Sarrià. L'any 1940 la companyia d'aigua de Sant Cugat del Valles instal·la una canonada per portar aigües de Barcelona cap a Sant Cugat, més tard la companyia d'aigua de Sabadell també va aprofitar l'obra.\nSorprenen la història d'aquesta mina, ver,\nLa Casa del Guarda, Espai de interpretaciò del pantà de Vallvidrera\nLa recuperació de la Casa del Guarda va permetre condicionar aquest edifici com a espai d'interpretació de tot l'àmbit del pantà. L'equipament ofereix al visitant una petita exposició sobre el procés històric de construcció de la presa i la consolidació de l'hàbitat aquàtic per a les poblacions d'amfibis de la serra.\nEs va construir a mitjans del segle XIX per abastir d’aigua la Vila de Sarrià, on arribava a través d’un túnel de 1.400 metres anomenat mina Grott. L’arquitecte modernista Elies Rogent va ser qui va dissenyar tant la presa, d’obra vista, com la casa del guarda. Les obres van començar el 1850 i van acabar deu anys més tard, tot i que la inauguració no va ser fins al 1864. Considerat com una joia de l'enginyeria hidràulica del segleXIX, constitueix un exemple excepcional de presa d'arc de gravetat construïda amb obra de fàbrica.\nPassarel-la en la presa\nLa passarel·la que s’endinsa dins el pantà de Vallvidrera\nRacons del pantà\nArribant al Turó de Can Pasqual\nVistes del Valles\nVistes de la Mola i la població de Terrassa\nColl de Can Mallol\nPuig de la Creu d'Olorda\nSanta Maria de la Creu d'Olorda\nAquest territori és dominat pel puig d'Olorda, on s’alçava el castell d’Olorda. El poblament és disseminat i centrat en l’església parroquial de Santa Creu, esmentada ja el 1066.\nAl margèn del fet de caminar, en aquest punt, nosaltres farem una llarga parada per gaudir d'un bon esmorzar de forquilla i altres estris, acompanyats de ciclistes i caminadors que també els veiem amb gana.\nDe baixada pel costat del Torrent d'en Serra\nFont de Can Furriol\nAntic forn del calç\nDins el municipi de Sant Feliu, aquesta masia, construïda al segle XII en terres del bisbe de Barcelona, encara conserva gran part del seu aire medieval i encara avui segueix habitada i utilitzada com a masia.\nRuines de Santa Maria de Valldonzella. Conegut ara com la Torre de Santa Margarida.\nAl costat del camí, enmig de tanta natura destacan uns murs destartalats, colgats de plantes que van ser l’antic monestir de Santa Maria de Valldonzella. El document més antic que parla d’aquest lloc és de l’any 1165. Ja llavors deuria viure-hi una petita comunitat de monges. El 1226 el grup es va imposar l’orde cistercenc i el 1237 es constituïa oficialment com a monestir. Pocs anys després, cap el 1250, les monges abandonaven el monestir. Els atacs i robatoris s’havien multiplicat i no hi havia manera de controlar-los.\nFinalment el convent de la Valldonzella es va traslladar a Barcelona on encara i és.\nAbracem al gran arbre del camí, per sentir per un moment una mica de la seva història ...\nPer la banda de Can Cuias\nAl Collet de la Vinyassa, arribant a Vallvidrera.\nPublicat per gaby a 11:21 1 comentari:\nSANTA CECÍLIA DE VOLTREGÀ - SANTA PERPETUA - RIERA...\nSANTA MARIA DE MERLÈS - SANT MARTÍ - SANT PAU DE P...\nVALLVIDRERA - ERMITA DE SANTA MARIA - PANTÀ DE VAL...\nSANT JOAN DEL GALÍ - SANT SEBASTIÀ - SANTA EULÀLIA...


La Deportació - Definició, Exemples, Casos, Els Processos De - Tots els Advocats del món! Legal cafè amb advocats en línia.\nLa Deportació - Definició, Exemples, Casos, Els Processos De\nEn alguns casos, l'individu deixa de mostrar a l'audiència\nLa deportació és un terme legal que es refereix al procés d'extracció d'un no-ciutadà dels Estats Units\nLa deportació es produeix a partir d'una comanda des de el govern federal quan un no-ciutadà, també es coneix com un"immigrant"o"alien,"comet un delicte molt greu o violi les lleis d'immigració.\nLa deportació ha de seguir un determinat procés legal en què l'estranger ha de certs drets. Per explorar aquest concepte, considerem el següent deportació definició Deportació té lloc quan el govern dels Estats Units determina que una persona que no és un ciutadà dels Estats Units no queden en el país.\nQuan això passa, el govern s'ha de tenir en procediments judicials abans de l' individu pot ser eliminat.\nA la conclusió del procediment, la persona és el més sovint tornat de nou al seu país.\nHi ha moltes raons una persona pot afrontar la deportació, tot i que la raó més comuna és simplement per estar al país de forma il·legal, sense la deguda immigració o documents de treball. El Departament de Seguretat Nacional té la responsabilitat de vetllar per la deportació dels procediments.\nLa immigració i la deportació lleis servir la finalitat de protegir els EUA a partir d'una riuada de gent d'altres països que tenen el potencial de la presa de valuosos recursos de ciutadans dels EUA.\nUna persona que ha entrat a la U.S\nDe persones procedents d'altres països són sovint atorgat el permís per entrar als Estats Units, per breu visites, per assistir a la universitat, per motius laborals, i fins i tot per a la permanent de la immigració. Hi ha un determinat procediment que cal seguir per obtenir el permís per entrar al U.S. Individus que la banda de pas d'aquest procediment, que ingressen al país de forma il·legal, estan subjectes a la deportació. La deportació lleis treball en juntament amb l'Acte d'Immigració i Nacionalitat ("INA") de. La INA, també conegut com el Hart-persona que Truca Llei, substituint el sistema de quota de permetre que els immigrants en els EUA amb una preferència sistema, en el qual el potencial que els immigrants són preferència per tenir certes habilitats de treball, o tenir la família en els EUA La INA també establir limitacions en el nombre d'individus concedir visats. Hi ha moltes raons per a un no-ciutadà pot estar subjecte a la deportació dels Estats Units.\nCada cas és diferent, però algunes de les causes d'expulsió són més freqüents que d'altres.\nUn estranger il · legal pot estar subjecte a l'eliminació de la U.S.\nsi ell: Si un no-ciutadà es completa amb èxit en la defensa del seu dret a romandre en els EUA a l'expulsió de l'audició, el tribunal ha d'ordenar-lo a abandonar els Estats Units. Quan això passa, que és individual automàticament demanar per sortir del país. Quan passa això, o si el govern és incapaç de localitzar l' immigrants per demanar-lo a la cort, va posar en el que es coneix com a"deportació llista. legalment han de complir certes condicions per mantenir el seu estatus legal. Això implica obeir les regles de notificar a les autoritats si hi ha certs canvis i l'abstenció de trencar cap llei.\nRelleu de remoció pot ser concedida si un deportable estranger proporciona una base jurídica per a ser capaç de romandre en el país.\nRelleu de l'extracció podria ser concedit a una temporals o permanents, en funció de les circumstàncies concretes del cas. Algunes de les més habituals circumstàncies que donen relleu a partir de l'eliminació d'incloure: un Cop el Departament de Seguretat Nacional determina que una persona ha de ser remogut des dels Estats Units, el departament està obligat a programar l'expedient de revocació. La deportació procés és gestionat per una divisió del Departament de Seguretat Nacional (D.\nS.), la Immigració i control de Duanes Divisió (també conegut com a"I.\npot començar un investigació sobre qualsevol alienígena per una sèrie de raons.\nSovint la divisió rep telèfon consells dels individus en els estats UNITS de manera il·legal. Aquestes investigacions també poden derivar del lloc de treball de raids. Arran la investigació, D. ha de servir l'individu amb un Avís a Aparèixer en una immigració audiència. La notificació ha de contenir informació concreta, incloent-hi: és important tenir en compte que la no-ciutadans davant de la deportació s'exerceix el dret a un advocat, fins i tot si no poden permetre's un.\nSi algú davant de la deportació és incapaç de permetre un advocat, el tribunal està obligat a nomenar un públic defensor de representar-lo.\nEliminació de les sessions durant el procés de deportació tenen lloc en la cort federal, presidit per una immigració jutge. La primera audició, el Mestre Calendari d'Escoltar, ha de ser atesos, encara que no és necessari que l'estranger tenen un advocat. Durant aquest acte, la determinació es realitzarà com el cas es procedirà. La propera audiència per prendre el seu lloc és la Mèrits L'audició. Aquesta audició permet a l'acusat, o el seu advocat, per presentar el seu cas a la jutgessa. Pot testificar sobre el seu propi nom i pot oferir testimonis si és necessari. És després d'aquesta audiència que el jutge decidirà si l'individu ha de ser deportats. El jutge pot donar oral decisió en aquell moment podrà assessorar l'individu que un escrit decisió serà emès en una data posterior. Si el jutge decideix la persona ha de ser deportats, l'individu té dies per apel·lar la decisió del Consell d'Immigració de Recursos (la"BIA"). Si la BIA decideix contra l'individu, es pot recórrer al Tribunal d'Apel·lació dels EUA, i un últim recurs podrà ser a la Cort Suprema dels EUA. Un cop l'individu ha estat ordenat deportats, el govern envia un"bosses i equipatge"carta a l'adreça facilitada per la persona en la seva cort documents. Aquesta carta li diu a l'individu quan i on a l'informe per a la seva viatge fora dels Estats Units, i la quantitat d'equipatge que pot portar amb ell. Si l' carta s'ignora, l'individu serà considerat com un fugitiu, i sotmès a arrest. La deportació és aterridor perspectiva, però hi ha maneres de no-ciutadans per evitar-ho tots junts. Això es pot fer per assegurar que obté una validesa de la targeta verda i no viola penal o lleis d'immigració. La persona que també hauria d'abstenir-se d'abandonar els Estats Units com a la seva residència permanent. Si això passa, el no-ciutadà pot tenir un temps difícil tornar al país com a frontera funcionaris intentar determinar legal de lloc de residència. Immigració i control de Duanes (I. E.) agència realitza estudis per tal d'identificar les amenaces a la seguretat pública, incloent-fets delictius per no-ciutadans. també és responsable de la detenció i l'eliminació de persones que estan captives intentar travessar el país de la frontera il·legalment. Per tal d'identificar àrees que necessiten més finançament, o més atenció, I. recull la immigració i la deportació estadístiques. El: l'any, un immigrants indocumentats des de Mèxic va ser detingut per agredir la seva nòvia.\nLa deportació procediments iniciats poc després de la detenció i de l'home, Noel Reyes Mata, va contractar advocats.\nMata va contractar un advocat per representar-lo en la seva deportació el procediment, però el fiscal fracassat a l'arxiu de la documentació necessària per obtenir Mata un BIA cassació i el recurs va ser denegat. Mata acomiadat l'advocat, i va contractar a nou assessor, que demana que Mata el cas de ser reoberta basa en el fet que Mata no va saber de la seva ex-advocat de la incompetència fins que ja era massa tard. La BIA novament acomiadat Mata petició, de manera que el seu advocat va portar l'assumpte al tribunal d'apel·lació, que va decidir no invalidar la BIA decisió. Mata cas va ser llavors preses a la Cort Suprema dels EUA. En un a l de decisió, el Tribunal Suprem sentencià que l'audiència provincial no tenir jurisdicció sobre aquest cas i es pot retardar un termini per tal que un immigrant que ha patit incompetent advocat, per tornar a obrir el seu cas.\nLEGAL DE L'EMPRESA D'ASSISTÈNCIA JURÍDICA GRATUÏTA\nపరిహారం విషయంలో తొలగింపు తెలుగు నిర్వచనం ఉదాహరణలు లుడ్విగ్


L�ajuntament defensa que aplica les ordenances amb rigor - jfk informa - Els blogs d'e-noticies\n07 d'Octubre de 2009\nLa conclusió municipal a la primera part de l'enquesta publicada per aquest diari diumenge, en què els barcelonins es mostraven especialment preocupats per l'augment de la inseguretat i exigien més mà dura per combatre l'incivisme, alhora que es mostraven majoritàriament satisfets de viure a la capital catalana, és que «hi ha molt bona sintonia de com és la ciutat i cap on va». Així ho va explicar ahir el primer tinent d'alcalde, Carles Martí (PSC), que va reconèixer «un rebrot de la inseguretat i de l'incivisme», el qual va atribuir a la crisi, i va assegurar que «s'han posat en marxa mecanismes perquè torni al seu lloc, tot i que no són aspectes que canviïn de la nit al dia». I malgrat que va defensar «el rigor» amb què el consistori aplica la norma, els comerciants van insistir a dir que no n'hi ha prou.\nDe fet, segons el secretari general del Consell de Gremis de Comerç, Serveis i Turisme de Barcelona, Miguel Ángel Fraile, l'actuació municipal respecte a l'espai públic, és «excessivament tolerant». «El problema no és l'ordenança, és que falta voluntat per aplicar-la. Els ciutadans estan enviant un missatge clar als governants: ‘No tingueu por dels vots. No és un problema de ser de dretes o d'esquerres, el que volem és seguretat'. L'ajuntament ha de ser més bel·ligerant», va assegurar ahir. O, en opinió del president de Pimec Comerç, Alejandro Goñi, «hauria de posar en marxa mecanismes perquè els delictes no quedin impunes i el ciutadà tingui la sensació que si li roben no passa res».\nFraile, a més a més, va considerar que el municipi hauria de ser «exemplificador» i informar de les multes que s'imposen per determinades conductes, així com comunicar quantes sancions es cobren.\nPrecisament respecte a aquest tema, sobre el qual Martí va insistir que «l'ajuntament fa el que correspon partint de la base d'aplicar les lleis», el PP va denunciar que el consistori només ha cobrat un 16,6% de les sancions per incivisme, o sigui 2,22 milions sobre els 13,26 milions en multes imposades l'any passat.\nREGULAR LA PROSTITUCIÓ / La fermesa que reclamen des del Consell de Gremis i el conjunt de la població, segons va remarcar el vicepresident de la Federació d'Associacions de Veïns de Barcelona (FAVB), Jordi Giró, no s'hauria d'aplicar amb totes les conductes de la mateixa manera. «Quan parlem d'aspectes incívics posem en un mateix sac la brutícia i el vandalisme. S'han d'abordar de manera diferent», va dir.\nEl dirigent veïnal, malgrat que coincideix amb el resultat del sondeig, va apuntar ahir que ha trobat a faltar que els barcelonins mostressin preocupació per «l'evident augment de pobresa que es viu als carrers». I aplaudeix que, igual que ja va reclamar la FAVB, el 93,9% respongui que estava a favor de regular la prostitució, una cosa que també recolza Freire, malgrat que el secretari del Consell de Gremis va exigir que fins que això no passi el «consistori hauria de treure-la dels carrers».\nPer la seva banda, la directora de l'Àmbit Dona, que ajuda el col·lectiu de prostitutes, va celebrar que només el 4% dels barcelonins advoquin per prohibir el comerç sexual, «cosa que indica que la ciutadania està més a prop de la realitat que molts dels seus polítics», malgrat que considera que s'hauria de matisar què entenen per regular els que pensen que ha de ser la solució, ja que podria no acabar posant l'accent en «els drets i en els deures d'aquestes persones».\nPublicat en Barcelona al dia\nEls blogs d'e-noticies - jfk informa - L�ajuntament defensa que aplica les ordenances amb rigor


La cara B dels creuers: prohibit fer esport al Far\nJoan Castell Ciutat dimarts, 08 de novembre de 2016\nVint-i-un creuers que han portat a més de 13.000 turistes a Tarragona durant aquest 2016. I encara en queda un darrer més per tancar la millor temporada. Gairebé tothom aplaudeix l'arribada dels creuers pel benefici econòmic que genera. Però hi ha una conseqüència que genera molèsties directes als esportistes de la ciutat. En cada arribada dels vaixells, l'accés al KM '0' queda restringit per a ciclistes i patinadors.\nUna bicicleta aparcada amb un bus portant creueristes al fons\nAquest dissabte, el 'Wind Star', visitava per segon cop Tarragona aquest any. Ho feia amb 150 passatgers a bord. Uns passatgers que passarien unes hores a la ciutat fent turisme o de compres. Des del creuer són traslladats en autobús fins a la ciutat. Uns busos que circulen pel dic de Llevant, popularment conegut com 'El Far'. Aquesta circulació d'autobusos provoca que es restringeixi la circulació de ciclistes i patinadors. No pas als vianants.\n"La decisió de restringir la circulació a bicicletes i patins respon a estrictes criteris de seguretat vial. El motiu és que, durant l'estança de creuers al Port de Tarragona, es produeix a la zona un flux continu d'anada i tornada de taxis, shuttles i autobusos de creueristes, fet que segons els nostres experts en seguretat es recomana la prohibició de pas al trànsit de ciclistes i patinadors al KM.0" segons apunten des del Port.\nAquesta mesura de seguretat provoca el malestar dels usuaris sobre rodes, que arriben a l'inici del km '0' i justament es queda en això. En 0 km. "Ho sentim, no es pot passar perquè hi ha un creuer" són les paraules de la policia portuària davant les cares de malestar, i en alguns casos de cabreig, de ciclistes i patinadors.\nL'Antonio és un patinador que explica que "per a nosaltres suposa una greu molèstia. No sabem quan arriben els creuers i ens quedem sense poder fer esport. El Far és perfecte per patinar i pràcticament és l'únic indret de la ciutat on ho podem fer. Al Miracle és impossible, perquè el passeig està en molt mal estat i les rajoles no són les propícies per patinar".\nEl Xavier és un pare que dissabte es trobava amb el seu fill petit. El Xavier acompanyava a peu al seu fill, que tot just aprenia a anar en bici. Però no van poder utilitzar el Far, havent de girar cua buscant el passeig del Miracle. "Quin remei. El Far és perfecte, perquè tens molt més espai i és més segur per als nens".\nEs tracta doncs, d'una polèmica que arriba amb la explotació d'aquesta vessant turística de Tarragona i que, com gairebé tot, sempre hi ha algun col·lectiu afectat.\nEncara queda un darrer creuer per visitar Tarragona. Serà al mes de desembre.\nEl Port de TGN tanca el 2018 amb un nou rècord de creueristes\nTarragona arriba al 10è creuer de la temporada


El Consell Sènior pregunta als partits premianencs sobre el Centre de Dia - Ràdio Premià de Mar\nEl Consell Sènior s’ha dirigit als futurs candidats a les eleccions municipals per preguntar la seva posició respecte la construcció d’un centre de dia a Premià de Mar. Aquesta pregunta forma part de la campanya que l’entitat sènior dirigeix per posar nota als candidats premianencs. D’aquí al mes de maig es traslladarà als diferents partits altres qüestions com la mobilitat o els impostos.\nEl Consell Sènior ha començat la campanya per les eleccions municipals del mes de maig. L’entitat en cap cas es presenta com a partit, però sí que pretén exercir com a grup de pressió, posant nota a les candidatures que es presentaran a les eleccions.\nCom ja us havíem informat anteriorment al Premià Notícies, el Consell Sènior extreurà aquesta nota de la resposta que rebi dels diferents partits a les preguntes que mes a mes aniran formulant, totes relacionades amb la gent gran. Doncs bé, la primera pregunta s’ha fet pública aquesta setmana i es refereix a un dels temes recorrents a Premià de Mar quan s’acosten les eleccions: el centre de dia.\nAquesta pregunta sobre el centre de dia s’ha traslladat als vint-i-un regidors de l’Ajuntament junt amb la resta de preguntes que protagonitzaran els butlletins de l’entitat els propers mesos. Tot i que la idea inicial era enviar als polítics una pregunta cada mes, el Consell Sènior ha optat finalment per traslladar totes les preguntes de cop.\nA hores d’ara cap partit s’ha dirigit encara al Consell Sènior, mentrestant, des de l’entitat s’ultimen els preparatius per a establir un criteri de valoració de les respostes. La resta de preguntes que el Consell Sènior traslladarà als candidats giren entorn de qüestions com la mobilitat i els impostos.\nPodem Premià descarta acudir a les municipals amb una agrupació d’electors per falta de temps\nBe the first to comment on "El Consell Sènior pregunta als partits premianencs sobre el Centre de Dia"


Visca les ungles de colors! Experiència del Cardedeu Coeduca - Fil a l'agulla\nVisca les ungles de colors! Experiència del Cardedeu Coeduca\nEns arriba l’experiència coeducativa d’una escola on treballem. La mestra Jennifer Santano Altabas de l’escola Germans Corbella —una dels centres on tenim en marxa el projecte Cardedeu Coeduca— ens explica l’activitat que van fer el dia de Sant Jordi per portar a l’aula la coeducació amb el conte “Visca les ungles de colors“. Gràcies per aquest text! L’1 de juny serà una jornada especial per aquest projecte, ben aviat us n’explicarem més novetats.\n“LES UNGLES DE COLORS\nEl dia de Sant Jordi, a l’escola vam organitzar uns racons de contes on tots/es els/les alumnes de cicle inicial passaven pels diferents espais. A cada racó un adult els explicava un conte diferent i jo vaig triar el de “Visca les ungles de colors”. Aquest conte parla d’un nen a qui li agrada molt pintar-se les ungles de colors però a l’escola se n’enriuen d’ell perquè això de pintar-se les ungles és cosa de nenes… Quan vaig descobrir aquest conte em va semblar molt indicat per explicar-lo a l’escola perquè tracta sobre els estereotips de gènere i aquest aspecte, precisament, és el que vam treballar al taller del projecte “CardedeuCoeduca” amb l’alumnat de cicle inicial de l’escola Germans Corbella.\nQuan acabava l’explicació de cada conte, els grups exemplificaven situacions en les quals a algun/a nen/a l’havien fet sentir diferent per fer o portar coses assignades socialment a “l’altre sexe”. Raonant i parlant entre ells, arribaven a la conclusió que cadascú va vestit, pentinat… com li agrada perquè no hi ha coses ni de nens ni de nenes: hi ha coses per a persones. No obstant això, la reacció d’un nen després d’acabar l’explicació del conte em va sobtar: també s’havien rigut d’ell a l’escola per portar les ungles pintades de colors i va expressar somicant que a ell li agradaria molt portar-les pintades sense que ningú rigués d’ell. Ho va expressar amb tristesa, emocionat. El vam animar entre totes perquè es pintés les ungles sempre que li vingués de gust.\nLa sorpresa va ser, quan l’endemà va venir amb les ungles pintades a l’escola!! I la resta de companys/es van tenir una reacció molt positiva i fins i tot alguna va verbalitzar: “quines ungles més maques!! M’encanten els colors!! Són molt xules!!” A classe, vam dedicar una estona a comentar com s’havia sentit aquest nen amb les ungles pintades. Les converses es van centrar en les emocions i en cap moment es van posar etiquetes de gènere.\nEn aquesta ocasió es va arribar més enllà: van decidir fer la festa de les ungles de colors el dia següent. Qui volgués, podria venir amb les ungles pintades de colors. Al dia següent, vam quedar parades ja que molts dels infants duien les ungles pintades i, no només això, sinó que algunes van portar alguns pintaungles per si algun company/a volia aprofitar i pintar-se-les. Es van animar tant, que li van dir també als infants de l’altra classe de primer i l’endemà molts nens i nenes van venir amb les ungles pintades de colors (entre les quals jo també) i totes les lluíem amb molta felicitat! Fins i tot alguns dels germans petits i grans dels/les alumnes de primer van arribar també amb les ungles pintades.\nVa ser aleshores quan altres tutores em van demanar el conte per explicar-lo a les seves aules i també els pintaungles per poder pintar (si els venia de gust) als/les alumnes de la classe. Durant uns dies, les ungles de colors van ser les protagonistes de converses i jocs entre alumnes i mestres.\nD’alguna manera, gràcies a la màgia dels contes, es va trencar amb aquest estereotip de gènere i les accions de l’alumnat es van centrar en portar alguna cosa que els agradés per davant de si és una cosa de nens o de nenes. Totes les reaccions posteriors a la lectura em van emocionar molt: tant per la naturalitat en que van sorgir i desenvolupar-se com per l’acollida tan bona de les famílies.\nValoro molt positivament aquesta reacció ja que no ha estat una feina només de l’escola, sinó que s’hi han vist implicades també les famílies! I és que coeducar no és només tasca de l’escola o de casa, sinó de tota la societat.”\nLa càpsula Feminisme per a homes tindrà una 2a edició\nDe què parlem quan anomenem el capacitisme? | Xerrada gratuita\nOferta de feina: persona administrativa 20h/setmanals [PROCÉS TANCAT]\nRelacions obertes… a l’amor en xarxa [Càpsula formativa]


Disseny Visual | IARAQUÈ - Comunicació Corporativa\nDisseny Visual Tag\n30 set. Col·laborem amb l’Ajuntament de Valls en una campanya per promoure el lloguer social\nPublicat a les 09:28h a Projectes\nAquesta setmana, l'Ajuntament de Valls, a través de l'Oficina Local d'Habitatge, ha posat en marxa una campanya per a fomentar el lloguer social. Hi col·laborem amb el disseny gràfic i visual....\n22 set. Ideem i dissenyem la publicitat per a Tarragona Cruise Port\nPublicat a les 16:44h a Projectes\nAquest estiu, hem treballat en una campanya per a Tarragona Cruise Port, en la que hem imaginat una forma estimulant d'invitar als turistes que viatgen en creuers a conèixer els diversos atractius de les comarques tarragonines, a partir de la simple invitació a fer una...\n07 jul. Creem i dissenyem la nova marca-logotip de Tarraco Modular\nPublicat a les 10:04h a Projectes\nDarrerament, hem estat treballant amb la nova marca-logotip de Tarraco Modular. Es tracta d'una empresa de construccions prefabricades modulars amb seu a Tarragona. Hem sintetitzat al màxim els elements que composen la marca fins a convertir les inicials del nom de l'empresa en formes gràfiques...\n02 jul. Editem diverses revistes municipals i comarcals\nPublicat a les 14:05h a Projectes\nVam encetar l'any 2021 començant un projecte de comunicació corporativa al Consell Comarcal de la Conca de Barberà, on hem impulsat diferents accions per a apropar l'organisme al seu públic objectiu. Un dels últims projectes ha estat el de la publicació del butlletí de comunicació...\n14 maig Editem la Revista Municipal de Cabra del Camp\nPublicat a les 12:16h a Projectes\nAquest mes de maig, hem editat el segon número de la Revista Municipal de Cabra del Camp. Pots consultar-la a la pàgina web de l'Ajuntament: AQUÍ O també la pots visualitzar AQUÍ ...\n04 maig Guia turística i comercial d’aiguamúrcia\nPublicat a les 10:17h a Projectes\nL'Ajuntament d'Aiguamúrcia ha impulsat una campanya de reactivació econòmica del terme municipal durant la pandèmia per la Covid-19, a través d'una subvenció de la Diputació de Tarragona. A IARAQUÈ, hem editat un catàleg on hi trobaràs els indrets d'interès turístic, establiments comercials i cellers i, també,...\n12 abr. Editem el segon número de la revista municipal de Vila-rodona\nPublicat a les 10:41h a Projectes\nSeguim col·laborant amb l'Ajuntament de Vila-rodona. Aquest mes d'abril, hem editat el segon número de la revista municipal 'La casa de La Vila'. El consistori hi aposta com a canal de comunicació més proper amb la ciutadania i com una acció de transparència. Te la pots...\n15 març Editem el llibre sobre la història dels Garidells\nPublicat a les 12:38h a Projectes\nFa uns mesos, vam col·laborar amb l'Ajuntament dels Garidells, en l'edició del llbire 'Els Garidells, recull fotogràfic d'un temps passat'. Els autors, Pere Gras i Olga Duch han documentat la història del poble a través d'un recull fotogràfic que ara s'ha convertit en un llibre,...\n03 març 5 avantatges del màrqueting de guerrilla\nPublicat a les 12:49h a Articles\nEl màrqueting de guerrilla és una estratègia publicitària que recorre a tècniques poc usuals o convencionals per aconseguir la màxima difusió d’una marca o producte a partir d’una inversió econòmica mínima, però que a més, generi un fort impacte sobre el públic al qual es...


Tàrrega recorda les víctimes dels atemptats de Barcelona i Cambrils fent 5 minuts de silenci a la plaça Major\nAtemptats Barcelona Cambrils Tàrrega Urgell\nAmb motiu del primer aniversari dels tràgics atemptats comesos a Barcelona i Cambrils, el municipi de Tàrrega ha fet avui 5 minuts de silenci en memòria de les víctimes. La capital de l’Urgell s’ha afegit així als actes d’arreu del país que condemnen la barbàrie terrorista i expressen el ferm rebuig contra la violència. La concentració ha tingut lloc a les 12 del migdia a la plaça Major, davant la Casa Consistorial, on s’han aplegat ciutadans, treballadors municipals i autoritats locals. L’alcaldessa Rosa Maria Perelló i regidors de l’arc consistorial han llegit un manifest redactat per l’Associació Catalana de Municipis (ACM). El text referma el compromís amb la pau, la democràcia i contra el terrorisme. “No tenim por, som gent de pau”, conclou el document, que ha estat ovacionat.\n“Avui, milers de persones ens trobem davant dels nostres ajuntaments, a la Rambla de Barcelona i a Cambrils, perquè junts som més forts, perquè som un sol poble, també contra el terrorisme”, diu el manifest. “I el millor homenatge que podem fer a les víctimes, als familiars i als amics és refermar el nostre compromís granític amb la democràcia, la tolerància, el respecte, la llibertat i la pau”. També s’han dedicat paraules de reconeixement vers “els cossos de seguretat i Mossos, que van fer front a les conseqüències dels atemptats responent amb una gran professionalitat davant la gran adversitat i dificultat del moment”. D’altra banda, les banderes de la Casa Consistorial de Tàrrega onegen avui i demà a mig en pal en senyal de dol.\nArticle AnteriorObre inscripcions la vuitena edició de la Milla Urbana Ciutat de Balaguer\nSegüent Article Mollerussa se suma als actes de commemoració del 17A


El Ple aprova inicialment les Ordenances Fiscals del 2019 | Diari Sant Quirze - News SQ\nInici » a-ultimesnoticies » El Ple aprova inicialment les Ordenances Fiscals del 2019\nLa Corporació acorda, també, els festius locals del pròxim any que seran el 13 de maig i el 2 de setembre\nPOLÍTICA. El ple de la Corporació reunit el passat dijous, 25 d’octubre en sessió ordinària va aprovar de forma inicial les Ordenances Fiscals per a l’exercici 2019, amb els vots favorables de l’equip de govern i el PSC, i l’abstenció de PDeCAT i Ciutadans.\nUna de les modificacions més rellevants afecta l’impost sobre l’Increment del Valor dels Terrenys de Naturalesa Urbana, conegut popularment com a plusvàlua, on s’incorpora un nou punt a l’ordenança que recull la no subjecció a l’impost quan es demostri la inexistència de l’increment de valor.\nUna altra ordenança que es modifica és l’impost sobre Construccions, Installacions i Obres, ICIO, que introdueix un benefici fiscal del 95% de la quota per rehabilitació o reconstrucció de naus industrials obsoletes i en desús. Aquesta esmena s’origina en el marc del Pacte per la Reindustrialització del Vallès Occidental, on es va constituir la Taula de Fiscalitat local amb afectació a la indústria de la comarca.\nEl Ple va aprovar també el Compte General de 2017, amb el vot favorable de Junts per Sant Quirze, ICV i PSC, i l’abstenció de PDeCAT i Ciutadans. El resultat de l’exercici de 2017 ha estat positiu amb un compte de resultat econòmic patrimonial, que estableix la diferència entre els ingressos i les despeses realitzades, situat en un benefici de 2.665.279,87 €. Destacar que el nivell d’endeutament representa el 20,51% dels ingressos corrents de l’últim exercici liquidat.\nEl Ple va acordar també una modificació pressupostària per incorporar els Romanents de Tresoreria del 2017 al present exercici. En aquest sentit, un total de 1.474.020 € es destinen a inversions diverses, com ara la rehabilitació del paviment dels carrers o millores en diferents equipaments esportius. Aquest acord va ser aprovat per Junts per Sant Quirze i ICV, amb l’abstenció de PDeCAT, PSC i Ciutadans.\nNou servei de suport a les persones LGTBI\nLa Corporació va aprovar per unanimitat l’establiment a Sant Quirze del Servei Integral Local per a les persones LGTBI, desenvolupat per l’Ajuntament i la Direcció General d’Igualtat. L’objectiu del servei és oferir atenció de proximitat a les persones LGTBI que pateixin o estiguin en risc de patir discriminació o violència per LGTBIfòbia, i que el servei s’ofereixi de forma homogènia a tot el territori català.\nLa Taula Jove es dota de normativa\nTambé per unanimitat, el Ple va aprovar el Reglament de la Taula Jove de Sant Quirze, una eina que defineix l’organització i funcionament d’aquest òrgan de participació. La Taula té la finalitat d’impulsar iniciatives i incorporar la visió del jovent a les polítiques municipals, entre altres.\nAltres punts de l’ordre del dia, que es van aprovar per unanimitat, són les festes locals de 2019, 13 de maig i 2 de setembre, i l’acord d’incrementar les retribucions del personal de l’Ajuntament, previst a la Llei de Pressupostos Generals de l’Estat pel present any.\nMoció presentada per Junts-ERC-AM, consensuada amb ICV, PDeCAT i PSC, pel rebuig de la condemna contra els activistes del moviment popular del RIF. El grup municipal de Ciutadans es va abstenir.\nMoció presentada per Junts-ERC-AM, consensuada amb ICV i PDeCAT, per l’alliberament dels presos i el retorn dels exiliats. Els grups del PSC i Ciutadans van votar en contra.\nPodeu veure el ple en aquest enllaç de Youtube, o bé escoltar-lo mitjançant Ràdio Sant Quirze.\najuntament de Sant Quirze del Vallès Diari Sant Quirze News SQ ple municipal Sant Quirze del Vallès\t2018-10-29


Desenvolupament de producte electrònic\nTreballar a K-LAGAN\nK-lagan en acció\nAENOR certifica el nostre sistema de gestió de la Qualitat\nK-LAGAN, en la seva ferma aposta per la qualitat, ha aconseguit la certificació ISO 9001: 2015 d’AENOR. Aquesta certificació no només reconeix la qualitat i el procés de millora contínua dels nostres serveis i projectes, sinó que també pretén generar més confiança en els nostres clients i potencials clients, demostrant-los que apostem per serveis responsables i que compleixen amb estàndards de màxima qualitat.\nL’èxit d’aquest procés, liderat des de la direcció general de K-LAGAN, ha estat fruit de l’esforç i compromís de tots / es els / les k-laganers, i contribueix a reafirmar el nostre compromís amb la qualitat dels nostres serveis i projectes.\nKarim Gandara, Managing Director de K-LAGAN afirma: “El nostre compromís amb la qualitat és transversal i involucra a totes les àrees i persones de l’empresa. Treballem per satisfer les necessitats dels nostres professionals, clients i proveïdors, complint sempre amb els requisits de les Administracions Públiques.” I afegeix: “Ens impliquem activament en accions solidàries que contribueixin a millorar la societat, el medi ambient, així com impulsant accions que fomenten la salut i la qualitat de vida de les persones tant dins com fora de l’empresa”\nTot l’equip de K-LAGAN continuarem treballant per complir el nostre objectiu de millora contínua i contribuir, d’aquesta manera, al fet que tant els nostres professionals com els nostres clients i proveïdors aconsegueixin els objectius que es proposen.\nSi vols més detalls sobre la nostra política de Qualitat clica aquí.\nK-LAGAN compleix 10 anys fent marca\nEl vídeo corporatiu, un nou logo i un decàleg k-laganer marquen el nou rumb de la imatge de K-LAGAN per als propers anys.\n“Invertir en QA és l’única manera de reduir el cost de les incidències i reclamacions”\nArgimiro Salvador, el nostre QA Manager amb més de 30 anys d'experiència, va dinamitzar la primera edició del Workshop de QA de K-LAGAN.\nGran participació al Dia Solidari!\nGran rècord de participació en la Segona Edició del Dia Solidari de K-LAGAN celebrat el passat dia 2 d'octubre.\nactividades activitats automoció BI Big Data Codi Compres Compromiso compromís consultoria consultoría DevOps Dia solidari empresa empresa saludable enginyeria entrevista equip equipo eventos events ferroviari formació hardware I+D innovació java k-laganers k-laganers mediambient metodologia microstrategy negoci partnership QA qualitat recruitment serveis software solidaritat tecnologia tecnología valors voluntariat voluntariat corporatiu\nprevious post: “Invertir en QA és l’única manera de reduir el cost de les incidències i reclamacions”\nnext post: “A K-LAGAN puc estar en contacte amb facetes molt diferents de l’electrònica”\nSegueix-nos a les xarxes socials.\n2020 - Copyright K-LAGAN - Tots els drets reservats. Avís Legal · Política de Privacitat · Política de Cookies\nAquesta web utilitza cookies per millorar la vostra navegació. Per a més informació consulti la nostra política de cookies.


Arriba la calor canicular a Catalunya: 35 ºC a l'interior\nMarcos Amores | dimarts, 17 de maig del 2022, a les 07.11\nLa calor no afluixa i, de fet, tot el contrari. Els mapes indiquen que l’arribada primerenca de l’estiu aquest maig tindrà continuïtat i s’accentuarà encara més els propers dies, amb un nou ascens de la temperatura tant de dia com de nit que ens donaran ja un primer tast de juliol en ple mes de maig. Les màximes poden arribar, o fins i tot superar, els 35 ºC a les comarques de l’interior de Catalunya.\nArriba una massa d’aire africà\nEls models van tots de la mà i apunten una setmana amb calor canicular. La massa d’aire arrencarà del nord d’Àfrica i vindrà també amb pols en suspensió, que no farà més que accentuar una contaminació per partícules en suspensió (PM10) que ja aquest dijous va entrar unes hores en avís preventiu.\nQuè és la canícula? Quan comença?\nEs podrien, fins i tot superar, els 35 ºC a ponent\nTot i que encara queden molts dies, són molts els escenaris que indiquen un escalfament gradual de la temperatura, tant nocturna com diürna, especialment important a les comarques interiors.\nEls models indiquen que se superaran els 30 ºC amb tota seguretat i que, fins i tot en alguns punts, es podrien tocar o superar de manera puntual els 35 ºC durant aquesta setmana amb un grau de probabilitat força elevat.\nAquests registres serien molt més probables al pla de Lleida i l’interior de la vall de l’Ebre, però els registres també es podran superar amb alegria els 30 ºC a la Catalunya central i el prelitoral i no es descarta algun registre proper o superior als 30 ºC en algunes valls del prepirineu. Ambient de juliol al migdia en ple mes de maig.\nEl mapa anterior indica la temperatura màxima prevista ja per a aquest dimecres, on alguna raconada podria fregar ja els 35/36 ºC a ponent.\nActivat un avís preventiu de contaminació de PM10\nEs fregaran rècords absoluts en un maig?\nLa calor de ple estiu no és del tot excepcional al mes de maig, un mes que durant el present segle XXI ens ha deixat ja calorades sonades. Segons els models, no es pot descartar que en algun moment de la setmana els registres més elevats d’algunes estacions meteorològiques de l’interior es puguin acostar als rècords absoluts de temperatura en un mes de maig.\nEl registre més alt registrat mai pel Servei Meteorològic de Catalunya en un mes de maig és de 38,2 ºC a Vinebre el maig del 2012.\nL’AEMET té rècords històrics de temperatura en un mes de maig de 35.6 ºC a Lleida (2017) i 36º C a Tortosa (2006), dades que sembla complicat que es puguin assolir però que no es poden acabar de descartar.\nQuins són els rècords absoluts del mes de maig a Barcelona?\nA Barcelona, difícilment més de 27 ºC\nLa façana costanera podria tornar a quedar al marge d’aquesta calorada imponent fora de temporada. Amb un règim de vents gairebé encalmats o en règim de marinades es fa difícil pensar en una pujada important de la temperatura màxima i, de fet, es tornarà a obrir la porta a la presència de bancs de núvols baixos o boires costaneres.\nMapes en mà, s’entreveu complicat que la màxima pugui superar gaire els 26/27 ºC, tret que el vent girés a garbí o ponent, un fet que a hores d’ara no sembla que hagi de passar.\nLes primeres nits tropicals, a punt d’arribar\nEl que sí notarem a Barcelona és una pujada clara de la temperatura nocturna. L’aigua del mar és encara una mica fresca com per impedir que la mínima pugui quedar gaire elevada, però lentament va pujant i aquests dies marca ja temperatures de 18/19 ºC força generals\nEls models apunten una pujada clara de la temperatura nocturna per a les properes nits i no descarten ja algunes primeres nits tropicals en què la temperatura no baixi dels 20 ºC en alguns barris del centre i potser també a la part alta de la ciutat.\nPossible normalització més endavant\nSigui com sigui, la realitat i l’evidència és que al davant tenim encara, com a mínim, una setmana sencera més d’ambient plenament estiuenc i amb unes temperatures que podrien no tocar sostre fins el cap de setmana vinent.\nAmb una mica de sort els mapes insinuen un intent de normalització de la temperatura per més endavant i, encara amb més sort, amb més inestabilitat. Molts condicionals, molts dies al davant, molta fortuna per esperar en un estiu que, de moment, ha començat molt fort i molt abans del que és habitual.\nUna glopada càlida arribarà carregada de pols del Sàhara aquest cap de setmana a Catalunya\nLa pols del desert anirà a més amb el pas de la setmana a Barcelona i podria assolir nivells molt importants el cap de setmana


A Mercè Figueres, 22 I 1937 (39) | Joan Sales – Cartes a Màrius Torres\nA Mercè Figueres, 22 I 1937 (39)\nPublicat el 17 desembre 2012 per t\nBarcelona, divendres 22 de gener de 1937\nCom que estic removent cel i terra perquè no m’enviïn a una columna anarquista sinó a la «Macià-Companys» com l’Usall, encara no he anat a recollir el passaport militar a la Comandància i entretant demà passat, que serà diumenge, pujaré a Puig d’Olena a parlar amb el vostre metge el doctor Ribes Soberano, que en tant que diputat de l’Esquerra Republicana potser hi podrà fer alguna cosa. L’Usall, més feliç que jo, ja se n’ha anat cap a Alcanyís junt amb altres setze, entre brigades i sergents. Suposo que t’escriurà; si no ho fa, no té paraula. D’en Cruells vaig rebre carta ahir al vespre, junt amb la teva; està de cap de la 1a companyia de Metralladores de la guarnició del castell de Figueres; té de camarades l’Esplugues i l’Albiol, dos nois molt bons, nacionalistes. Diu que el comandant de la guarnició és tan simpàtic, que tot s’hi fa en català —fins les veus de comandament— i que estan encantats. «La gent de Figueres té un parlar molt bonic» m’escriu el bon minyó; i afegeix que la vida és cara, que mengen pa moreno i que treballen en la fortificació del pont de Colera: «tirem de pic i pala com els bons però passem dies ben feliços.»\nDels altres camarades de l’Escola de Guerra no tinc notícies; pel que fa a les meves, vet-les aquí resumides: els companys amb qui havia de fer el viatge a Madrid, destinats, com jo, a la «columna Durruti», ja fa deu dies que són fora. Jo era al llit amb una grip com una casa, que és la circumstància que m’ha permès de quedar-me de moment a Barcelona. No bé rebut l’ofici comunicant-me el meu «destí», vaig presentar immediatament una instància al Conseller de Defensa de la Generalitat sol·licitant-ne un altre. El coronel Bosch em convocà al seu despatx i m’hi rebé amb una severitat extremada i parlant-me en castellà, potser per extremar més encara la severitat:\n—Por esta instancia merecería que le quitasen el ascenso que le han dado en la Escuela. Parece mentira que usté sea letrado. Ha puesto aquí unas protestas que si llegan a manos del señor Consejero ¡el señor Consejero bota!\nEl senyor Conseller de Defensa del govern de Catalunya… ¡és de la FAI! No és pas que jo no ho sabés, naturalment; ho sabia de sobra però el fet de saber-ho m’havia inspirat les frases precisament més sarcàstiques de què anava empedrada com si tal cosa la prosa oficinesca de la meva instància, la qual, cregut que la llegiria el conseller faista en persona, no deixava d’acabar ritualment amb allò tan fi de «és gràcia que espero merèixer de la benevolença de la Vostra Excel·lència, a qui Déu guardi molts anys pel bé de Catalunya».\n—Doni gràcies a Déu, prosseguia el coronel Bosch ara en català, que hagi hagut de passar abans per les meves mans com a cap que sóc de la secció de Personal.\nI vegi què en faig (l’esquinçà en mil bocins per tirar-los a la paperera); si vostè fos un autèntic militar, no un civil militaritzat, cosa que l’excusa, sabria de sobra que un oficial no pot discutir les ordres i s’ha d’incorporar sense comentaris al «destí» que se li dóna sigui quin sigui. ¿Sap que en un cas d’insubordinació com el de vostè, que pot prestar-se a ser interpretat com de rebel·lió, el codi militar té prevista fins la pena de mort? D’altra banda, afegí abaixant la veu, ni cal que li digui com comprenc els seus sentiments; pensi per aconformar-se que tot és preferible a la victòria del feixisme. I que de vostès depèn ara que la «columna Durruti» passi a ser una divisió disciplinada.\nTenim cartes d’en Màrius per respondre; la Nuri està molt afalagada amb aquell sonet de les anèmones que li ha dedicat.\nAquesta entrada s'ha publicat dins de General i s'ha etiquetat en Barcelona, Cruells, Esquerra Republicana, FAI CNT, Mercè, Puig d'Olena, Usall per t. Afegeix a les adreces d'interès l'enllaç permanent.


El servei de bus urbà i interurbà ajusta els horaris i permet l'ús gratuït del transport durant el confinament - Ajuntament de Sant Vicenç dels Horts\nEl servei de bus urbà i interurbà ajusta els horaris i permet l'ús gratuït del transport durant el confinament\nDimecres, 1 d'abril de 2020 a les 18:22\nEls horaris de les línies SV1, SV2 i SV3 seran els dels dissabtes, excepte algunes expedicions\nEs podrà accedir al servei de manera gratuïta sempre que el desplaçament sigui per causa justificada\nEl servei bus urbà i interurbà s’adapta a les restriccions de mobilitat establertes per l’Estat d’Alarma davant de la crisi sanitària causada pel coronavirus. Això comporta una reducció del servei, com a conseqüència de la limitació de personal per prestar només els serveis necessaris. Alhora, l’accés al servei de bus urbà i interurbà serà gratuït per la ciutadania que hagi de desplaçar-se per causa justificada. Les persones usuàries accediran al vehicles i els conductors emetran un bitllet que en cap cas s’entregarà al passatge, sinó que es guardarà per poder fer un control d’ocupació. Pel que fa als desplaçaments en FGC i metro, s'haurà de validar qualsevol títol, però no es descomptarà el viatge.\nCanvis en les línies del SantviBus\nDurant els darrers dies, l’Ajuntament ha realitzat un estudi de l’ús de les línies urbanes, per tal de reduir aquelles en les quals l’ús hagi estat poc o nul. Els principals ajustos al servei de bus urbà i interurbà són:\nDes del dijous 2 d’abril, els dies laborables i els dissabtes es seguirà oferint a les línies SV1, SV2 i SV3 l'horari de dissabtes, excepte les següents expedicions: SV1 17.55 i 20.35 h, SV2 17.05, 19.45 i 21.00 h, SV3 8.15, 16.00, 18.40, 20.00 i 21.20 h. El barri de Sant Roc seguirà comptant els dies laborables amb la línia L61, que variarà els seus horaris a partir del 6 d'abril, i els dissabtes amb la línia SV4, excepte les expedicions de les 16.45, 19.25 i 20.45 h. Podeu consultar els horaris especials a l'arxiu adjunt .\nLes línies de bus interurbà modificaran lleugerament els horaris a partir del 6 d'abril. La línia nocturna N41 deixarà de circular les nits de divendres i dissabte. Podeu consultar els horaris al web de Soler i Sauret .\nL’ocupació dels vehicles serà limitada. Es manté la mesura de garantir una ocupació que no superi el terç de la capacitat dels vehicles en tots els serveis de transport públic.\nEl regidor de Mobilitat, Antolín Jiménez, ha destacat que "el servei de transport urbà està fent un esforç molt important per garantir la mobilitat d'aquelles persones que han de realitzar serveis essencials". "És per això", ha afegit, "que des de l'Ajuntament fem una crida a la responsabilitat de tota la ciutadania, perquè es continuï quedant a casa i només faci els desplaçaments estrictament necessaris".\nMentre duri el Decret d'Alarma només es permet que la ciutadania circuli per la via pública si és per treballar en un sector essencial. En aquests casos, es recomana disposar de la declaració responsable . El RDL 10/2020 també estableix altres supòsit en què es pot sortir al carrer: per comprar aliments o productes de primera necessitat, per anar a cuidar persones dependents a càrrec o per treure a passejar un animal de companyia, principalment.\nLast update 02.04.2020 | 15:32\npdf HORARIS ESPECIALS TRANSPORT URBÀ A PARTIR DEL 2 D'ABRIL\nMesures adoptades per contenir el coronavirus Medidas tomadas para contener el coronavirus


Escola Sant Salvador: el “lipdub” de la resistència | FET a TARRAGONA\nUpdated: 18 de juny, 2013\nAlumnes de l’Escola Sant Salvador abans d’iniciar la gravació.\nÉs el lipdub de la resistència. Desnonaments, risc de malnutrició… els professionals de l’Escola Sant Salvador treballen, en el seu dia a dia, amb aquestes dificultats, i amb d’altres. La crisi econòmica afecta amb força al barri, i des del centre educatiu els esforços per combatre les nombroses adversitats d’alguns alumnes es multipliquen exponencialment. S’han convertit en quelcom més que una escola. Han de fer-se responsables de rols que moltes famílies, desbordades per la situació, ja no poden assumir. La cap d’estudis de l’Escola, Meritxell Olivé, ens explica que els vincles que estableixen amb els nens del centre “van més enllà de la relació mestre-alumne”.\nLa seva lluita està repleta de petites grans victòries. Per exemple, des de fa tres cursos, i gràcies al suport de la iniciativa privada, han aconseguit que els alumnes gaudeixin de classes de natació en hores lectives a la Piscina Municipal de Sant Salvador. Malgrat el seu compromís i la tasca social que desenvolupen, però, no solen tenir presència als mitjans de comunicació. Són, doncs, anònims herois i heroines que malden en silenci per oferir una educació i un futur digne a les noves generacions. Són autèntics docents de trinxera que intenten salvaguardar-nos de la fractura social que la cobdícia d’uns quants ha provocat.\nEls nens i nenes del centre saluden a càmera al final del “lipdub”.\nEntre els nens, cares d’alegria. La setmana final del curs està repleta d’activitats: concursos, mostres de dansa i competicions esportives, entre d’altres. Però el cert és que avui els 480 alumnes de l’Escola Sant Salvador viuen un matí diferent. El lipdub que han preparat impregna de caràcter festiu la jornada. Es respiren nervis abans d’iniciar la gravació. Tothom vol que surti tot bé. Viure l’espectacle és divertidíssim, i seguir la càmera sense ser enregistrat provoca que uns quants haguem de fer més d’una carrera pels passadissos del centre. Tot un show.\nImatge del menjador de l’escola.\nServei de menjador per als casos més extrems\nPer combatre totes les situacions socials complexes que, per desgràcia, formen part de la quotidianitat del centre, i que pel que sembla enguany s’han agreujat, des de l’Escola Sant Salvador han decidit mantenir el servei de menjador per als alumnes de les famílies que “més ho necessitin” durant tot el mes de juliol. Així ens ho comenta Francesc Sans, director del centre, que assegura que ell s’hi ha “compromès”, malgrat no saber encara com en cobriran les despeses (aquest és l’esperit de Sans, un home que porta 36 anys treballant en aquest centre). Per tant, doncs, estan oberts encara a propostes de finançament. Malgrat que no ens ho pot confirmar amb certesa absoluta, estaríem parlant “d’entre vint i vint-i-cinc” nens.\nFran Vélez torna a la seva escola\nTot just quan s’acaba el lipdub, una nena se m’acosta i em pregunta si sóc “el jugador del Nàstic”. Els presents riem i, òbviament, jo li responc que no. Ella es refereix, realment, a Fran Vélez, defensa del conjunt grana, que avui visita l’Escola que el va veure créixer —de fet, és el fill del conserge— per participar en el Bibliopati. L’activitat consisteix en què els professors proposin un llibre als alumnes durant l’hora del pati. El Petit Príncep i Tintín, entre d’altres, han estat alguns dels títols triats pels mestres al llarg del curs. Avui, però, és el torn de Vélez, que decideix recomanar-los Manolito Gafotas, les aventures del personatge més entranyable d’Elvira Lindo.\nEls dos nans de l’Escola reposen al vestíbul del centre.\nUn exemple d’immersió lingüística\nLluitar per la cohesió social també implica treballar en matèria lingüística, i més tenint en compte que ens trobem en un país que es troba immers en una situació de bilingüisme social. És un petit detall, però al video, que tots els alumnes podran visualitzar a l’Escola el proper dijous, sonaran Els Pets i Macedònia. Música en català per dur a terme un lipdub en una escola en què els esforços en qüestions d’immersió lingüística també són constants.\nOlivé ens explica que la majoria de nens, quan arriben a l’escola, “no han sentit mai parlar en català”. L’èxit del procés és una gesta, tenint en compte que es tracta d’una escola en què la llengua castellana és d’ús social majoritari, hi conviuen joves de fins a 20 nacionalitats diferents, i el 75% dels alumnes són fills de població immigrant.\nVeure com realitzaven el lipdub ha estat una experiència molt amena, i conèixer la feinada que duen a terme a l’Escola ha estat, malgrat tot, encoratjador. Els nens han gaudit, han corregut, han ballat, s’han esbargit. Després de compartir una estona amb ells, només queda mostrar un sentit agraïment per la tasca que hi duen a terme els prop de 40 professors, i esperem, com en tants altres centres educatius, que continuïn resistint als contratemps: als atacs de les elits econòmiques envers aquelles persones que tenen menys recursos, i als esforços per destruir-nos com a poble de responsables polítics com el ministre Wert.\nNo llenceu la tovallola, per moltes traves que us posin!\nEl jugador del Nàstic i exalumne del col·legi de Sant Salvador, Fran Vélez, fa una xerrada de llibres als estudiants (foto: Maria Antònia Cassadó)\nOlga Xirinacs 18 de juny, 2013\tAt\t11:20 am\nLa meva felicitació més afectuosa per a l’equip de mestres de l’Escola de Sant Salvador. Dieu que sou ‘mestres de trinxera’… teniu molta raó, perquè mentre els recursos econòmics recauen sempre en els més poderosos, vosaltres treballeu amb una vocació i dedicació que requereix l’esforç màxim per suplir les deficiències amb què ens castiguen els polítics. Som moltes persones que reconeixem el valor de l’escola pública i de qualitat.\nCarles Cepero 18 de juny, 2013\tAt\t11:16 pm\nL’escola de Sant Salvador és un exemple de constància, esforç i resistència a qualsevol dificultat afegida a la pròpia d’educar cada dia a molts nens i nenes, diversos i plurals com la mateixa societat. La qualitat del treball desenvolupat pel professorat és indiscutible i això es nota en la qualitat de l’alumnat quan acaba la seva escolarització en aquesta escola, amb els valors i aprenentatges de l’educació primària ben assumits.\nIris Rodriguez 19 de juny, 2013\tAt\t7:40 pm\nMoltes gracies per aquest article. Com a mestra de l‘escola Sant Salvador em sento molt orgullosa del que fem. Gracies per venir–nos a veure!\nMontse Outeda Recio 19 de juny, 2013\tAt\t8:49 pm\nEm sento molt orgullosa de pernatnya aquest equip de mestres, que amb el seu esforç i constància fan possible aquesta escola.\nlaura aguadé 19 de juny, 2013\tAt\t10:05 pm\nAbans que res espero que estigueu bé tota la família!!\nAcabo de llegir l’article sobre la tasca social, educativa, i de trinxera que feu a la vostra escola, i m’emociona veure petites grans lluites en moments difícils! Felicitar-te Txell perque coneixen-te una mica sé perfectament que estàs al “peu del canó” i treballant amb il.lusió i bona energia, i també a tot l’equip educatiu, encoratjar-vos a seguir endavant amb la vostra revolució directe sense demagogies!\nRep una forta abraçada i fins aviat\nmarta 19 de juny, 2013\tAt\t10:56 pm\nenhorabona i endavant amb la vostra tasca diària.\nCarme 19 de juny, 2013\tAt\t11:19 pm\nEt felicito Txell, des del fons del Cor… Jo hi vaig fer les pràctques, en aquesta escola!!!!\nmsales24Manel 20 de juny, 2013\tAt\t9:38 am\nAl dia a dia vas fent, amb il·lusió i amb ganes de fer el millor que pots. I llegir-vos m’ha fet sentir molt bé, allò que sento dins de mi, en veu fluixeta i que em dic cada dia abans d’entrar a l’escola, poder-ho llegir ha estat fantàstic!\nIsabel 20 de juny, 2013\tAt\t9:56 am\nGràcies per fer que aquesta escola sigui GRAN.Tants records,tantes experiències viscudes….\nEscola i Barri formen una part important de la meva vida.\nSeguiu així!! Ànims !!!\nMiquel 20 de juny, 2013\tAt\t12:46 pm\nÉs en moments foscos i difícils com el que viu la nostra societat en aquest moment on la lluentor de les persones que treballeu abnegadament per educar i ensenyar els infants en situacions de risc i d’exclusió social és el far principal per molta gent que, allunyats de l’ensenyament, volem una Catalunya millor. Si defalliu vosaltres el país s’esfondra.\nFelicitar a na Txell i a les mils de txells que hi ha arreu del país.\n[del ll. abnegatio, -ōnis, íd.]\nf Sacrifici voluntari de si mateix amb finalitat altruista.


José Martí s’embarca en el món del ‘blog’ i relatarà el seu dia a dia pels pobles de Castelló | Notícies Dígitals\nJosé Martí s’embarca en el món del ‘blog’ i relatarà el seu dia a dia pels pobles de Castelló\n30/05/2021 blog, diputacio de castello, josé marti, pobles de castelló\nEl president de la Diputació de Castelló, José Martí, traslladarà els seus periples per la província a la xarxa a través d’un nou ‘blog’ en què relatarà del seu puny i lletra com viu cadascuna de les jornades de treball pels pobles de Castelló.\nAquest nou projecte l’ha titulat ell mateix com ‘Peripatos Castellonenc’, o el que és el mateix, “un passeig per la província”. Com ell mateix explica, el títol prové de la paraula grega que dona nom al camí que envolta l’Acròpolis d’Atenes, amb el que deixa clara la seua predilecció per l’antiga filosofia grega.\nEl to dels articles en cap cas serà polític, més bé serà “molt personal i desenfadat”, a fi d’apropar el dia a dia d’un cap de govern des de la seua òptica més personal. Martí destaca que vol posar-li “eixe toc humà” a la imatge de president: “M’agradaria traslladar que darrere d’un home o dona amb responsabilitats polítiques hi ha persones normals i corrents que ens deixem la pell pels nostres pobles i que gaudim cada dia del nostre treball”.\nEl propi president s’ha proposat compartir amb el públic cada setmana un escrit de cada poble o visita que haja realitzat en els últims dies. “El propòsit del ‘peripatos’ també està concebut com una manera d’apropar a tota la província la meua visió de cada poble, relatant el que veig, cada història i cada persona que conec o recordant tot el que he viscut allí mateix en èpoques passades”. “Quants municipis he visitat com a actor de teatre amateur i com han canviat al llarg dels anys!”, ha exclamat.\nMartí ha afirmat que “tenim una província meravellosa” i que vol contribuir amb tot açò “a que tothom conega un poquet més el que tenim”.\nEL ‘PERIPATOS’ ARRANCA A BENAFER I CAUDIEL\nEl nou espai web personal del president de la Diputació ja es pot consultar en l’enllaç peripatoscastellonenc.wordpress.com. La primera de les publicacions està disponible i apropa al públic les localitats de Benafer i Caudiel, a l’Alt Palància.\n“A partir d’ara li’n seguiran moltes més”, ha finalitzat”.\n← El més destacat d’aquest diumenge 30 de maig de 2021 a la Comunitat Valenciana en imatges\nMazón denuncia l’abandonament de el Govern d’Espanya i de el Consell a la costa de Nules. →